Meddelelse om forlængelse af fristen for beskyttelsesundersøgelser vedrørende importen af visse stålprodukter

(2002/C 308/08)

1. Baggrund

Den 28. marts 2002 indledte Kommissionen en undersøgelse af, hvorvidt der forvoldtes væsentlig skade eller var trussel herom for EF-producenterne af lignende varer eller varer, der direkte konkurrerede med visse importerede stålprodukter. De 21 stålprodukter, som var omfattet af undersøgelsen, var 1) varmtvalsede bredbånd af ulegeret stål, 2) varmtvalsede plader af ulegeret stål, 3) varmtvalsede smalle bånd af ulegeret stål, 4) varmtvalsede flade produkter af legeret stål, 5) koldtvalsede plader, 6) elektroplader (undtagen kornorienterede elektroplader), 7) plader overtrukket med metal, 8) plader overtrukket med organisk materiale, 9) tinvalseprodukter, 10) kvartoplader, 11) brede flade produkter, 12) handelsstål og lette profiler af ulegeret stål, 13) handelsstål og lette profiler af legeret stål, 14) betonsål, 15) stænger og lette profiler af rustfrit stål, 16) valsetråd af rustfrit stål, 17) tråd af rustfrit stål, 18) fittings (< 609,6 mm), 19) flanger (undtagen af rustfrit stål), 20) gasrør og 21) hule profiler.

Samme dag blev der på grundlag af oplysninger, der var indhentet og verificeret før indledningen, indført midlertidige foranstaltninger over for 15 af de stålprodukter, der var omfattet af undersøgelsen. Det drejer sig om vare nr. 1, 2, 3, 4, 5, 6, 9, 10, 11, 12, 13, 14, 17, 18 og 19.

Den 27. september blev der indført endlige beskyttelsesforanstaltninger over for syv af de stålprodukter, der var omfattet af undersøgelsen. Det drejer sig om vare nr. 1, 2, 3, 4, 5, 18 og 19. Den samme dag afsluttede Kommissionen sikkerhedsundersøgelserne vedrørende vare nr. 6, 7, 8, 11, 12, 13, 15, 16, 17, 20 og 21.

Sikkerhedsundersøgelserne vedrørende vare nr. 9, 10 og 14 er endnu ikke afsluttet. Under de konsultationer, der blev ført med medlemsstaterne i overensstemmelse med artikel 4 i forordning (EF) nr. 3285/94(1) og forordning (EF) nr. 519/94(2), underrettede medlemsstaterne Kommissionen om den nyeste udvikling i importen af vare nr. 9, 10 og 14 ("de pågældende varer") og dens virkninger for de berørte EF-producenters situation.

2. Særlige omstændigheder

Hvis Kommissionen finder det nødvendigt at træffe foranstaltninger med henblik på tilsyn eller beskyttelse, træffer den i henhold til artikel 7 i forordning (EF) nr. 3285/94 og artikel 6 i forordning (EF) nr. 519/94 de nødvendige afgørelser senest ni måneder efter, at undersøgelsen er blevet iværksat. Denne frist kan dog undtagelsesvis forlænges med højst to måneder.

Kommissionen har allerede fastlagt, at det bl.a i forbindelse med de pågældende varer er i Fællesskabets interesse at indføre en ordning med efterfølgende tilsyn, og den har derfor i overensstemmelse med artikel 11 i forordning (EF) nr. 3285/94 og artikel 9 i forordning (EF) nr. 519/94 indført en sådan ordning ved forordning (EF) nr. 1695/2002(3).

Kommissionen finder af nedenstående årsager, at der er tale om særlige omstændigheder, der berettiger til at forlænge fristen for at afslutte beskyttelsesundersøgelserne vedrørende de pågældende produkter med yderligere to måneder.

Kommissionen har for nylig modtaget nye oplysninger om udviklingen i importen af de pågældende varer og dens virkninger for EF-producenterne i de første ni måneder af 2002. Kommissionen har ikke tidligere haft kendskab til disse oplysninger, der viser, at der er sket en yderligere stigning i importen til Fællesskabet og en forværring af den finansielle situation for EF-producenterne af de pågældende varer, og den har derfor ikke undersøgt dem før nu.

På baggrund af de modtagne oplysninger finder Kommissionen det nødvendigt og hensigtsmæssigt at gennemføre en yderligere undersøgelse. For at undersøgelsen kan førløbe korrekt, må der tages hensyn til følgende: Mange interesserede parter har samarbejdet i forbindelse med de hidtidige undersøgelser og ønsker at fortsætte hermed i forbindelse med de nye undersøgelser, som Kommissionen måtte foretage. For at efterprøve de nye oplysninger har Kommissionen sendt yderligere spørgeskemaer til både EF-producenter og selskaber, der eksporterer til Fællesskabet, så den kan vurdere deres individuelle situation. De erhvervsdrivende bør indrømmes en rimelig frist til at besvare spørgeskemaerne, så de kan udøve deres rettigheder i henhold til artikel 6 i forordning (EF) nr. 3285/94 og artikel 5 i forordning (EF) nr. 519/94. Før Kommissionen drager sine konklusioner, vil den efterprøve oplysningerne i besvarelserne af spørgeskemaerne ved kontrolbesøg hos de berørte parter.

Når Kommissionen har afsluttet sin undersøgelse, og inden der eventuelt vedtages endelige beskyttelsesforanstaltninger over for de pågældende varer, skal Det Europæiske Fællesskab desuden rettidigt underrette visse af de handelspartnere, som det har indgået bilaterale handelsaftaler med, og WTO-handelspartnerne om de foreslåede foranstaltninger.

3. Forlængelse af fristen

På ovennævnte baggrund finder Kommissionen, at der er tale om særlige omstændigheder, og den forlænger derfor fristen for at afslutte beskyttelsesundersøgelserne vedrørende de pågældende varer med to måneder fra den 27. december 2002 til den 27. februar 2003.

(1) EFT L 349 af 31.12.1994, s. 53. Forordningen er senest ændret ved Rådets forordning (EF) nr. 2474/2000 (EFT L 286 af 11.11.2000, s. 1).

(2) EFT L 67 af 10.3.1994, s. 89. Forordningen er senest ændret ved forordning (EF) nr. 1138/98 (EFT L 159 af 3.6.1998, s. 1).

(3) EFT L 261 af 28.9.2002, s. 124.